MAKRO แนวรับพัง
ผ่านมาถึงวันนี้ เวลานี้ ขณะนี้ ยังไม่ทราบความคืบหน้าว่าจำนวนหุ้นที่จะต้องขายออกมาเพิ่มนั้น จะเริ่มเมื่อไหร่ ขายให้กับใคร ราคาเท่าไหร่กันแน่
ผ่านมาถึงวันนี้ เวลานี้ ขณะนี้ ยังไม่ทราบความคืบหน้าว่าจำนวนหุ้นที่จะต้องขายออกมาเพิ่มนั้น จะเริ่มเมื่อไหร่ ขายให้กับใคร ราคาเท่าไหร่กันแน่
20 ม.ค. 2565

เมื่อวานนี้หุ้น “สยามแม็คโคร” (MAKRO) ร่วงลงหนัก
และลงมาปิด 38.25 บาท ลดลง 1.00 บาท เปลี่ยนแปลง -2.55%
ที่สำคัญ เป็นการปรับลงแบบมีวอลุ่มเทรดเข้าค่อนข้างมากด้วย หรือกว่า 938.3 ล้านบาท
สยามแม็คโครเพิ่งจะนำหุ้น PO เข้าเทรดเมื่อวันที่ 24 ธ.ค. 64
วันแรกที่เข้าเทรด ได้ปิดต่ำกว่าราคา PO ราคา 43.50 บาท
นับจากวันนั้น (24 ธ.ค. 64) มาถึงวันก่อนหน้านี้ (18 ม.ค. 65)
ราคาหุ้นธุรกิจค้าส่งตัวนี้ พยายามที่จะรักษาราคาหุ้นไม่ให้หลุดระดับ 40.00 บาท
เช่น วันที่ 28 ธ.ค. 64 ราคาหุ้นลงมาปิดที่แนวรับ 40.00 บาทพอดี
ก่อนที่จะมีแรงซื้อกลับ และราคาถูกดันขึ้นมาอยู่บริเวณ 42.00 บาท
หลังจากนั้นราคาขึ้น มีแต่ทรงกับทรุด
เคลื่อนไหวในกรอบ 40.00–40.75 บาทต่อหุ้นในหลายวัน
ก่อนหน้านี้มีนักลงทุนมาถามว่า ราคาหุ้นสยามแม็คโครจะไปต่ออย่างไร
จากข้อมูลที่มีอยู่เลยบอกไปว่า ไม่น่าจะหลุด 40.00 บาท เพราะต้นทุนของบางกองทุนน่าจะอยู่ประมาณ 37.00-38.00 บาท
กองทุนบางแห่งจึงไม่น่าจะให้ราคาลดลงไปต่ำกว่านี้
แต่จากราคาปิดเมื่อวันอังคารที่ 18 มค.ที่ผ่านมา ราคาหุ้นลงมาปิดที่ 39.25 บาท
และล่าสุดวานนี้ (19 ม.ค.) เหลือ 38.25 บาท
น่าจะมีความเป็นไปได้ว่า “กองทุน” หรือกลุ่มนักลงทุนสถาบัน มีการทยอยปรับพอร์ตหุ้นสยามแม็คโครออก
ส่วนเหตุผลยังไม่ทราบแน่ชัด
จะเกี่ยวกับการขายออกของกองทุนแอลทีเอฟ (LTF) หรือเปล่า…. ตรงนี้ไม่แน่ใจ
แต่ก่อนหน้านี้เคยบอกไปแล้วว่า สยามแม็คโคร มีเป้าหมายที่จะต้องเข้าคำนวณในดัชนี SET50
แต่จากข้อมูลที่ได้รับมาพบว่า จำนวนหุ้นฟรีโฟลตมีอยู่เพียง 13-14%
หรือยังต่ำกว่า 15%
ดังนั้น สยามแม็คโคร จะต้องมีการขายหุ้นที่ยังขายไม่หมดออกมาเพื่อเพิ่มจำนวนฟรีโฟลต
ส่วนราคาที่ขาย น่าจะต้องเป็นราคา PO เช่นเดียวกับก่อนหน้านี้คือ 43.50 บาท
ผ่านมาถึงวันนี้ เวลานี้ ขณะนี้ ยังไม่ทราบความคืบหน้าว่าจำนวนหุ้นที่จะต้องขายออกมาเพิ่มนั้น จะเริ่มเมื่อไหร่ ขายให้กับใคร แล้วราคาเท่าไหร่กันแน่
หากยิ่งช้า แล้วจะส่งผลต่อการเข้าคำนวณในดัชนี SET50 รอบครึ่งหลังของปี 2565 หรือไม่
ทุกเรื่อง ทุกประเด็น ยังคงเป็นคำถาม
ส่วนคำถามที่ว่า แล้วราคาลงมาสุดหรือยัง แนวรับถัดไปอยู่ที่เท่าไหร่ กองทุนจะขายหรือไม่
ในส่วนของกองทุนคงยากที่จะตอบได้ว่าจะหยุดขายเมื่อไหร่ เพราะนโยบายและต้นทุนของกองทุนต่าง ๆ จะแตกต่างกัน
แต่ค่อนข้างได้รับการยืนยันว่าต้นทุนค่าเฉลี่ยของอีกหลายกองทุนในหุ้นสยามแม็คโคร
น่าจะอยู่ในกรอบ 34.00–36.00 บาท
หรือเป็นการเข้าซื้อหลังจากที่ดัชนีเคยร่วงหลุดจากระดับ 1,000 จุด เมื่อครั้งเกิดวิกฤตโควิด-19 ใหม่ ๆ
หากนักลงทุนที่จะเข้ารับ และถือเป็นราคาที่ปลอดภัย
ราคาเหมาะสมน่าจะอยู่ในกรอบนี้แหละ คือ 34.00-36.00 บาท